Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 02.02.2024

**Αρ. Πρωτ.:** 139

ΠΡΟΣ: Υπουργό Υγείας, κ. Α. Γεωργιάδη

**ΚΟΙΝ: «Πίνακας Αποδεκτών»**

ΘΕΜΑ: «Προτάσεις της Ε.Σ.Α.μεΑ. για τον σχεδιασμό και την εφαρμογή ενός σύγχρονου Εθνικού Συστήματος Αποκατάστασης**»**

**Κύριε Υπουργέ,**

Με το παρόν και ενόψει της συνάντησης που έχουμε μαζί σας τη Δευτέρα 05.02.2024, σας καταθέτουμε τις προτάσεις μας για τον σχεδιασμό και την εφαρμογή ενός σύγχρονου Εθνικού Συστήματος Αποκατάστασης στη χώρα μας.

Η αποκατάσταση, αδιαμφισβήτητα αποτελεί το θεμέλιο λίθο για την αύξηση της λειτουργικότητας των ατόμων με αναπηρία και ως εκ τούτου το βασικό κλειδί για την ένταξή τους στους τομείς της οικονομικής και κοινωνικής ζωής.

Οι μνημονιακές πολιτικές λιτότητας που εφαρμόστηκαν και σε αυτό τον τομέα, έφεραν σε δυσμενέστερη θέση το μοναδικό Εθνικό Κέντρο Αποκατάστασης (ΕΚΑ) της χώρας, το οποίο παρουσιάζει σημαντικά προβλήματα στη λειτουργία του. Παράλληλα, τα άτομα με αναπηρία που διαβιούν στην Περιφέρεια αντιμετωπίζουν σημαντικές ελλείψεις στον τομέα της παροχής υπηρεσιών δημόσιων κέντρων αποκατάστασης. Το κόστος των νοσήλιων στα ιδιωτικά Κέντρα όπως γνωρίζετε, είναι τριπλάσιο από ένα δημόσιο Κέντρο Αποκατάστασης, επιβαρύνοντας υπέρμετρα τα ασφαλιστικά ταμεία της χώρας και τους ασφαλισμένους. Στο σημείο αυτό αξίζει να αναφέρουμε ότι ο ΕΟΠΥΥ πληρώνει 150 ευρώ την ημέρα για κάθε άτομο με αναπηρία στον ιδιωτικό τομέα, ενώ το κόστος στο ΕΚΑ, είναι περίπου 30 ευρώ την ημέρα για κάθε άτομο με αναπηρία. Αυτή τη στιγμή λειτουργούν περίπου 3.500 κλίνες αποκατάστασης στον ιδιωτικό τομέα και ΜΟΝΟ 200 στον δημόσιο.

Ως εκ τούτου, η Ε.Σ.ΑμεΑ κρίνει απαραίτητο και προτείνει τον σχεδιασμό και την εφαρμογή ενός Εθνικού Προγράμματος για την αναβάθμιση του κρίσιμου τομέα της Αποκατάστασης και την ίδρυση ενός Δικτύου Δημόσιων Μονάδων Αποκατάστασης για την κάλυψη των αναγκών όλης τη χώρας, με σαφείς στόχους υλοποιήσιμους σε συγκεκριμένα χρονοδιαγράμματα.

Πρέπει να τονίσουμε ότι η έλλειψη των μέτρων και των πολιτικών στον τομέα της Αποκατάστασης έρχεται σε ευθεία αντίθεση με το άρθρο 26 «Αποκατάσταση και Επαναποκατάσταση» όπως και με το σύνολο των άρθρων της Σύμβασης για τα Δικαιώματα των Ατόμων με Αναπηρία του ΟΗΕ την οποία η χώρα μας μαζί με το Προαιρετικό Πρωτόκολλο αυτής επικύρωσε με τον ν.4074/2012 (Αρ. ΦΕΚ 88 Α’/ 11.04.2012) και ως εκ τούτου οφείλει να εφαρμόσει σε εθνικό επίπεδο.

Απαραίτητη προϋπόθεση για την επιτυχή έκβαση του προτεινόμενου σημαντικού εγχειρήματος αποτελεί η σύσταση επιτελικής Διεύθυνσης Αποκατάστασης στο Υπουργείο Υγείας, στελεχωμένης με εξειδικευμένο προσωπικό σε θέματα αποκατάστασης.

Για την εφαρμογή ενός Εθνικού Προγράμματος για την Αποκατάσταση απαιτείται η άμεση λήψη των ακόλουθων μέτρων:

**1. Αποσύνδεση του Ε.Κ.Α. από το ΚΑΤ με σκοπό τη Διοικητική Αυτοτέλειά του.**

Το Εθνικό Κέντρο Αποκατάστασης (πρώην Ε.Ι.Α.Α.) που εδρεύει στο Ίλιον, εντάχθηκε στο Ε.Σ.Υ. μετά από απαίτηση του αναπηρικού κινήματος, γεγονός το οποίο θα μπορούσε να οδηγήσει στην μετεξέλιξή του σε ένα Σύγχρονο Κέντρο Αποκατάστασης. Η κατάργηση όμως της διοικητικής του αυτοτέλειας μετά την διασύνδεσή του με το νοσοκομείο ΚΑΤ, έχει δημιουργήσει τον κίνδυνο αφομοίωσής του από ένα ιατροκεντρικό σύστημα υγείας.

Για να καταστεί το Ε.Κ.Α. ένα σύγχρονο Κέντρο Αποκατάστασης για τη χώρα απαιτούνται τα εξής:

α) Άμεση εφαρμογή του νέου Οργανισμού του Ε.Κ.Α. για την αναβάθμιση της λειτουργίας του.

β) Άμεση στελέχωσή του με εξειδικευμένο επιστημονικό – ιατρικό, παραϊατρικό, νοσηλευτικό και διοικητικό προσωπικό.

γ) Αύξηση της χρηματοδότησής του, προκειμένου να αναβαθμιστεί πλήρως η κτιριακή και υλικοτεχνική του υποδομή (ανακαίνιση κτιρίων, αποκατάσταση ζημιών από σεισμούς κ.λπ).

δ) Τον εξοπλισμό του Ε.Κ.Α. με σύγχρονο ιατροτεχνολογικό εξοπλισμό.

**2. Αναμόρφωση του θεσμικού πλαισίου που αφορά στη λειτουργία των ΚΕ.Φ.Ι.ΑΠ. (ΚΑΦΚΑ).**

Απαραίτητη προϋπόθεση για την επίτευξη του στόχου της δημιουργίας Δικτύου Δημόσιων Μονάδων Αποκατάστασης, αποτελεί η αναμόρφωση του θεσμικού πλαισίου που διέπει τη λειτουργία των ΚΕ.Φ.Ι.Α.Π. (μετονομασία των ΚΑΦΚΑ) τα οποία διασυνδέθηκαν και συγχωνεύθηκαν, σύμφωνα με την πρόσφατη νομοθεσία, με τα νοσοκομεία της χώρας.

Σε αυτή την κατεύθυνση προτείνουμε:

• Επιτέλεση του αρχικού σκοπού ίδρυσης των ΚΕ.ΦΙ.ΑΠ. (ΚΑΦΚΑ) έτσι ώστε να καλύπτουν τις ανάγκες αποκατάστασης των τοπικών κοινωνιών.

• Άμεση στελέχωσή τους με κατάλληλο εξειδικευμένο ιατρικό, παραϊατρικό προσωπικό, ήτοι φυσίατρους, φυσικοθεραπευτές, ορθοπεδικούς κ.λπ.

• Θεσμική σύσταση Επιτροπών Διοίκησης και Υποδιοικητή με τη συμμετοχή εκπροσώπων της Ε.Σ.Α.μεΑ στις Επιτροπές Διοίκησης. Επισημαίνουμε ότι στα Δ.Σ. των Δημόσιων Νοσοκομείων που έχουν ενταχθεί τα ΚΕ.Φ.Ι.ΑΠ. δεν συμμετέχει εκπρόσωπος της Ε.Σ.Α.μεΑ.

• Να προβλεφθεί ειδικός ξεχωριστός προϋπολογισμός των ΚΕ.Φ.Ι.ΑΠ.

**3. Αναβάθμιση των Μονάδων Αποκατάστασης που λειτουργούν στα Πανεπιστημιακά Νοσοκομεία της χώρας και ίδρυση νέων όπου αυτό απαιτείται.**

Για την επίτευξη του ανωτέρω στόχου απαιτείται στελέχωση των Κλινικών Αποκατάστασης που λειτουργούν στα νοσοκομεία της χώρας, με έμπειρο και εξειδικευμένο προσωπικό.

**4. Ίδρυση νέων Δημόσιων Μονάδων Αποκατάστασης - Δημιουργία δικτύου Μονάδων Αποκατάστασης με κέντρο αναφοράς το αυτοδύναμο και ανεξάρτητο Ε.Κ.Α.**

Η Ε.Σ.Α.μεΑ με βάση τα προαναφερθέντα, τονίζει την αναγκαιότητα δημιουργίας Δικτύου Δημόσιων Μονάδων Αποκατάστασης με την ένταξη σε αυτό των ΚΕ.Φ.Ι.ΑΠ., των Κλινικών Αποκατάστασης που λειτουργούν στα Πανεπιστημιακά/Γενικά Νοσοκομεία της χώρας, με κέντρο αναφοράς τους ένα Ε.Κ.Α. σύγχρονο, αυτόνομο και ανεξάρτητο, που θα πρέπει να επιτελέσει το ρόλο της Ναυαρχίδας του τομέα της Αποκατάστασης.

**5. Έλεγχος της λειτουργίας των ιδιωτικών Κέντρων Αποκατάστασης, του κόστους παροχής των υπηρεσιών τους και αξιολόγησή τους, βάσει συγκεκριμένων προδιαγραφών και κριτηρίων.**

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας, κ. Κ. Μητσοτάκη
* Γραφείο Υπουργού Επικρατείας, κ. Σ. Παπασταύρου
* Γραφείο Υπουργού Επικρατείας, κ. Χρ. Σκέρτσου
* Γραφείο Αναπληρώτριας Υπουργού Υγείας, κ. Ειρ. Αγαπηδάκη
* Γραφείο Υφυπουργού Υγείας, κ. Δ. Βαρτζόπουλου
* Γραφείο Υφυπουργού Υγείας, κ. Μ. Θεμιστοκλέους
* Γραφείο Υφυπουργού στον Πρωθυπουργό, κ. Αθ. Κοντογεώργη
* Γραφείο Γ.Γ. Υπηρεσιών Υγείας, κ. Λ. Βιλδιρίδη
* Γραφείο Γ.Γ. Δημόσιας Υγείας, κ. Φ. Καλύβα
* Εθνική Αρχή Προσβασιμότητας
* Οργανώσεις - Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |